कवि मुनुक्ख मात्रा दी नब्ज पछानदा ऐ, उदे दिलै दियां धडकनां गिनी सकदा ऐ, उदे सुखने दे महलें गी बी परतक्ख सामने खडेरियै दस्सी सकदा ऐ। उसी इस गल्ला दा मरम सई होन लगा जे धी की जन्दे जन्दे बी इक्क रात्तीं भर आपने घर रौह्‌ना चाह्‌न्दी ऐ। जिस घरै’च उन्नैं कई बरे कट्‌टे, खेड्डी, हस्सी ते रोई, रुस्सी ते मनोई, उसै घरै गी ओ हमेशां हमेशां अस्तै छोड़ियै टुरी पेई ऐ, ए दुख ओ कियां सहन करी सकदी ऐ। उदा रोना ते करलाना सच्चा ऐ।